


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  08 iunie 2011
Nr.29/299

RAPORT

(PL.x 733/2010)


1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 733 din 24 noiembrie 2010, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru completarea art. 13 din Legea educaţiei fizice şi sportului nr.69/2000.

Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru muncă şi protecţie socială, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului. 
 
Proiectul de lege are ca obiect de reglementare completarea articolului 13 din Legea educaţiei fizice şi sportului nr. 69/2000, cu modificările şi completările ulterioare, cu un alineat nou, în care să fie prevăzut faptul că tinerii sub 14 ani au acces gratuit la toate competiţiile interne. 

2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 19 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege au participat ca invitaţi: doamna Doina Melinte – preşedinte, Autoritatea Naţională pentru Sport şi Tineret; domnul Octavian Morariu – preşedinte, Comitetul Olimpic şi Sportiv Român.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost adoptat de Senat, în calitate de primă Cameră sesizată, în şedinţa din 17 noiembrie 2010.


În urma dezbaterii, în şedinţele din 08 februarie şi 07 iunie 2011, Comisia a propus, cu unanimitatea voturilor celor prezenţi, respingerea proiectului de lege, din următoarele considerente:


 - formularea textului iniţiativei legislative este neclară, deoarece: nu se precizează calitatea pe care trebuie să o deţină „tinerii sub 14 ani” pentru a avea acces gratuit la toate competiţiile interne, şi anume: sportivi de performanţă, amatori, profesionişti; nu se specifică dacă organizatorii competiţiilor sunt structuri sportive publice, federaţii sportive sau organizatori particulari; nu este menţionat dacă gratuitatea se referă la a participa ca spectator sau ca şi practicant al unui sport; 

 - federaţiile sportive, având calitatea de entităţi private, precum şi alţi organizatori particulari ai competiţiilor interne nu pot fi obligaţi prin lege să ofere acces gratuit unor persoane la competiţiile pe care le organizează. 

